CELEX: 32018D0881
Language: da
Date: 2018-06-18 00:00:00
Title: Rådets afgørelse (EU) 2018/881 af 18. juni 2018 om en anmodning til Kommissionen om at forelægge en undersøgelse om Unionens muligheder for at tage hensyn til konklusionerne fra komitéen til overvågning af overholdelse af Århuskonventionen i sag ACCC/C/2008/32 og at fremsætte et forslag til Europa-Parlamentets og Rådets forordning om ændring af forordning (EF) nr. 1367/2006, hvis det er relevant som følge af resultaterne af undersøgelsen

19.6.2018   
            
            
               DA
            
            
               Den Europæiske Unions Tidende
            
            
               L 155/6
            
         RÅDETS AFGØRELSE (EU) 2018/881
   af 18. juni 2018
   om en anmodning til Kommissionen om at forelægge en undersøgelse om Unionens muligheder for at tage hensyn til konklusionerne fra komitéen til overvågning af overholdelse af Århuskonventionen i sag ACCC/C/2008/32 og at fremsætte et forslag til Europa-Parlamentets og Rådets forordning om ændring af forordning (EF) nr. 1367/2006, hvis det er relevant som følge af resultaterne af undersøgelsen
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 241,
   under henvisning til den interinstitutionelle aftale af 13. april 2016 om bedre lovgivning (1), særlig punkt 10 vedrørende anvendelsen af artikel 225 og 241 i TEUF, og
   ud fra følgende betragtninger:
   
               (1)
            
            
               Den 17. februar 2005 blev konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (2) (»Århuskonventionen«) godkendt på vegne af Det Europæiske Fællesskab ved Rådets afgørelse 2005/370/EF (3). Århuskonventionen bidrager til Unionens miljøpolitiske mål, som er fastsat i artikel 191 i TEUF.
            
         
               (2)
            
            
               Unionen gennemførte forpligtelserne i henhold til Århuskonventionen med hensyn til sine institutioner og organer, navnlig ved Europa-Parlamentets og Rådets forordning (EF) nr. 1367/2006 (4).
            
         
               (3)
            
            
               I overensstemmelse med systemet til tilsyn med bestemmelsernes overholdelse, der ikke giver anledning til konfrontationer, og som har en ikkeretslig og konsultativ karakter, jf. Århuskonventionens artikel 15, blev komitéen til overvågning af overholdelse af Århuskonventionen (»komitéen«) oprettet. Komitéen har kompetence til at føre tilsyn med parternes overholdelse af Århuskonventionen.
            
         
               (4)
            
            
               Den 17. marts 2017 modtog Unionen komitéens konklusioner i sag ACCC/C/2008/32 vedrørende adgangen til klage og domstolsprøvelse på EU-niveau (»konklusionerne«). Komitéen fandt i konklusionernes punkt 123, at »den berørte part ikke overholder artikel 9, stk. 3 og 4, i konventionen med hensyn til adgang til klage og domstolsprøvelse for medlemmer af offentligheden, idet hverken Århusforordningen eller EU-Domstolens retspraksis gennemfører eller overholder de forpligtelser, der følger af disse stykker«. På grundlag af disse konklusioner udarbejdede Århuskonventionens forretningsudvalg udkast til afgørelse VI/8f vedrørende Den Europæiske Unions overholdelse af sine forpligtelser efter konventionen (»udkast til afgørelse VI/8f«).
            
         
               (5)
            
            
               Den 17. juli 2017 vedtog Rådet afgørelse (EU) 2017/1346 (5) om den holdning, der skal indtages på Den Europæiske Unions vegne ved det sjette møde mellem parterne i Århuskonventionen (»MOP«) for så vidt angår udkast til afgørelse VI/8f. Unionens holdning var at acceptere udkast til afgørelse VI/8f med forbehold af en række ændringer hertil.
            
         
               (6)
            
            
               På MOP's sjette samling i Budva, Montenegro den 14. september 2017 blev udkastet til afgørelse VI/8f bl.a. drøftet, men der var ikke tilslutning til Unionens forslag om at ændre det i overensstemmelse med afgørelse (EU) 2017/1346. Da der ikke var tilslutning hertil, besluttede MOP at udskyde drøftelserne om dette udkast til afgørelse indtil det næste ordinære møde i 2021.
            
         
               (7)
            
            
               I Budvaerklæringen om miljødemokrati for vores bæredygtige fremtid, som MOP ligeledes vedtog den 14. september 2017, opfordres parterne i og signatarerne af Århuskonventionen til at yde effektiv og lige adgang til klage og domstolsprøvelse for alle i overensstemmelse med kravene i Århuskonventionen.
            
         
               (8)
            
            
               Den 15. og 16. november 2017 vedtog Europa-Parlamentet en beslutning om en handlingsplan for naturen, mennesket og økonomien og en beslutning om Unionens revision af gennemførelsen af miljøreglerne (EIR), der begge bl.a. opfordrer Kommissionen til at fremsætte et nyt lovgivningsforslag om revision af forordning (EF) nr. 1367/2006, for at tage hensyn til udvalgets henstilling vedrørende sag ACCC/C/2008/32.
            
         
               (9)
            
            
               I forbindelse med MOP's sjette samling gav Unionen udtryk for sin vilje til at undersøge metoder og midler til at overholde Århuskonventionen på en måde, der er forenelig med de grundlæggende principper i Unionens retsorden og dens system for domstolsprøvelse. Unionen bør tage konkrete skridt i denne retning ved at anmode Kommissionen om at forelægge en undersøgelse af Unionens muligheder for at tage hensyn til konklusionerne fra komitéen i sag ACCC/C/2008/32. Det synes at være muligt at ændre forordning (EF) nr. 1367/2006 på en sådan måde, at Unionens system for domstolsprøvelse ikke bliver ændret, navnlig ved at udvide den kategori af EU-retsakter, i forbindelse med hvilken der kan anmodes om intern prøvelse.
            
         
               (10)
            
            
               Unionen støtter fortsat fuldt ud Århuskonventionens vigtige mål —
            
         VEDTAGET DENNE AFGØRELSE:
   Artikel 1
   1.   Rådet anmoder Kommissionen om senest den 30. september 2019 at forelægge en undersøgelse om Unionens muligheder for at tage hensyn til konklusionerne fra komitéen til overvågning af overholdelse af Århuskonventionen i sag ACCC/C/2008/3 (»undersøgelsen«) med henblik på at undersøge metoder og midler til at overholde Århuskonventionen på en måde, der er forenelig med de grundlæggende principper i Unionens retsorden og dens system for domstolsprøvelse.
   2.   Undersøgelsen skal omfatte de retlige, finansielle og personalemæssige konsekvenser af forskellige løsningsmodeller, herunder ændring af forordning (EF) nr. 1367/2006.
   Artikel 2
   1.   Rådet anmoder Kommissionen om senest den 30. september 2020 at fremsætte et forslag til Europa-Parlamentets og Rådets forordning om ændring af forordning (EF) nr. 1367/2006, hvis det er relevant som følge af resultaterne af undersøgelsen, og ellers underrette Rådet om andre foranstaltninger, der kræves til opfølgning af undersøgelsen.
   2.   I overensstemmelse med sædvanlig praksis anmoder Rådet Kommissionen om at sikre, at forslaget er ledsaget af en konsekvensanalyse.
   Artikel 3
   Denne afgørelse træder i kraft på dagen for offentliggørelsen i Den Europæiske Unions Tidende.
   
      Udfærdiget i Luxembourg, den 18. juni 2018.
      
         
            På Rådets vegne
         
         R. PORODZANOV
         
            Formand
         
      
   
   
      (1)  EUT L 123 af 12.5.2016, s. 1.
   
      (2)  EUT L 124 af 17.5.2005, s. 4.
   
      (3)  Rådets afgørelse 2005/370/EF af 17. februar 2005 om indgåelse på Det Europæiske Fællesskabs vegne af konventionen om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet (EUT L 124 af 17.5.2005, s. 1).
   
      (4)  Europa-Parlamentets og Rådets forordning (EF) nr. 1367/2006 af 6. september 2006 om anvendelse af Århus-konventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer (EUT L 264 af 25.9.2006, s. 13).
   
      (5)  Rådets afgørelse (EU) 2017/1346 af 17. juli 2017 om den holdning, der skal indtages på Den Europæiske Unions vegne ved det sjette møde mellem parterne i Århuskonventionen for så vidt angår overholdelsessag ACCC/C/2008/32 (EUT L 186 af 19.7.2017, s. 15).